Ir-riżultati ta' stħarriġ speċjali tal-Ewrobarometru ppubblikat illum mill-Kummissjoni Ewropea juru li 60% tal-Ewropej iħossu li huma jibbenefikaw personalment mill-kummerċ internazzjonali, 16-il punt perċentwali aktar minn 10 snin ilu fiż-żmien tal-istħarriġ preċedenti. L-istħarriġ wera wkoll li 71% ta' dawk li wieġbu jemmnu li l-UE hija aktar effettiva fid-difiża tal-interessi kummerċjali tal-pajjiżi tagħhom milli kieku dawk il-pajjiżi jaġixxu waħedhom. Il-Kummissarju għall-Kummerċ, Cecilia Malmström qalet: ”Meta ħadt il-kariga tiegħi ħames snin ilu, kien hemm ħafna kritika kontra l-kummerċ internazzjonali u kif il-Kummissjoni mexxiet in-negozjati tal-kummerċ. Għalhekk iddeċidejna li nirriformaw il-mod kif inwettqu l-politika kummerċjali. Permezz ta' aktar trasparenza, ridna noħolqu fiduċja. Dan l-istħarriġ tal-Ewrobarometru juri li kellna suċċess. Iċ-ċittadini jħossuhom aktar pożittivi dwar il-kummerċ illum milli għaxar snin ilu. Il-maġġoranza taċ-ċittadini jqisu li l-kummerċ iġibilhom benefiċċju direttament, u li l-Kummissjoni hija trasparenti fin-negozjati tagħha. Dan huwa pożittiv ħafna fi żminijiet ta' żieda fil-protezzjoniżmu u fil-kunflitti kummerċjali madwar id-dinja!” Ir-rapport tal-lum ikopri firxa sħiħa ta' aspetti relatati mal-għarfien, il-perċezzjonijiet u l-attitudnijiet taċ-ċittadini Ewropej lejn il-kummerċ internazzjonali, fost l-oħrajn: Għalhekk is-sejbiet tal-istħarriġ jikkonfermaw tqabbil tajjeb bejn il-prijoritajiet imfassla miċ-ċittadini tal-UE u dawk stabbiliti fl-istrateġija tal-UE “Kummerċ għal Kulħadd” segwita matul l-aħħar ħames snin. Matul dak il-perjodu, l-UE rat 16-il ftehim kummerċjali ġodda jidħlu fis-seħħ, inklużi uħud ewlenin mal-Kanada u l-Ġappun. Il-kummerċ internazzjonali llum jappoġġja 36 miljun impjieg fl-UE, 5 miljuni aktar milli fl-2014. It-trasparenza u l-iżvilupp sostenibbli ingħataw aktar attenzjoni u d-drittijiet ambjentali u tax-xogħol qed isiru l-pedament tal-politika kummerċjali tal-UE. Miżuri protezzjonisti unilaterali żiedu l-ħtieġa biex l-UE tintensifika u tiddefendi lill-Ewropej kontra miżuri kummerċjali inġusti u illegali minn oħrajn. Bħalissa hemm aktar minn 130 miżura ta' difiża kummerċjali tal-UE fis-seħħ, li jgħinu biex jiġu protetti 343,000 impjieg Ewropew. Id-dejta ppreżentata fir-rapport se sservi wkoll bħala bażi importanti għad-definizzjoni ta' objettivi u prattiki ta' politika kummerċjali għas-snin li ġejjin. Għal aktar informazzjoni Ir-rapport sħiħ